L 159 I/4
BG
Официален вестник на Европейския съюз
23.6.2023 г.
(26)
Посочените пропагандни дейности се осъществяват чрез редица медии под постоянния пряк или непряк контрол на ръководството на Руската федерация.
Подобни действия представляват съществена и пряка заплаха за обществения ред и сигурността на Съюза.
Споменатите медии са от съществено значение и допринасят за обосноваването на агресията срещу Украйна и за подкрепата на агресивна война, както и за дестабилизирането на съседните на Украйна държави.
(27)
С оглед на сериозната обстановка и в отговор на действията на Русия, дестабилизиращи положението в Украйна, е необходимо в съответствие с основните права и свободи, признати в Хартата на основните права на Европейския съюз, по-специално с правото на свобода на изразяване на мнение и на свобода на информация, както е признато в член 11 от нея, да се въведат допълнителни ограничителни мерки за преустановяване на дейността по излъчване на такива медии в Съюза, или на излъчванията им, насочени към Съюза.
Мерките следва да се запазят, докато се сложи край на агресивната война срещу Украйна и докато Русия и свързаните с нея медии престанат да извършват пропагандни действия срещу Съюза и неговите държави членки.
(28)
В съответствие с основните права и свободи, признати в Хартата на основните права на Европейския съюз, и по-специално с правото на свобода на изразяване на мнение и свободата на информация, свободата на стопанска инициатива и правото на собственост, както са признати в членове 11, 16 и 17 от нея, тези мерки не пречат на въпросните медии и техния персонал да извършват в Съюза дейности, различни от излъчване, например проучвания и интервюта.
По-специално тези мерки не променят задължението за зачитане на правата, свободите и принципите, посочени в член 6 от Договора за Европейския съюз, определени в Хартата на основните права на Европейския съюз, както и в конституциите на държавите членки, в рамките на съответното им приложно поле.
(29)
С цел да се осигури съгласуваност с предвидената в Решение 2014/512/ОВППС процедура за спиране на срока на действие на лицензиите за телевизионно и радиоразпръскване, Съветът следва да упражни изпълнителни правомощия, за да реши — след разглеждане на съответните случаи — дали по отношение на няколко образувания, включени в приложение XV към Регламент (ЕС) № 833/2014, ограничителните мерки да започнат да се прилагат от посочената в Регламент (ЕС) № 833/2014 дата.
(30)
С Решение (ОВППС) 2023/1217 се разширява забраната за автомобилен превоз на стоки в Съюза с ремаркета и полуремаркета, регистрирани в Русия, дори когато се теглят от камиони, регистрирани извън Русия.
(31)
Опитите за заобикаляне на ограничителните мерки на Съюза доведоха до рязко увеличаване на измамните практики от страна на плавателни съдове, превозващи руски суров нефт и нефтопродукти.
Вследствие на това с Решение (ОВППС) 2023/1217 се забранява достъпът до пристанищата и шлюзовете на територията на Съюза за плавателни съдове, извършващи прехвърляния между плавателни съдове, когато компетентните органи имат основания да подозират, че даден плавателен съд нарушава забраната за внос в Съюза на руски суров нефт и нефтопродукти по море или превозва руски суров нефт или нефтопродукти, закупени над прага на цените, договорен от Коалицията за ценови таван.
Тази забрана се прилага за всички плавателни съдове, независимо под какъв флаг плават, както и за всички прехвърляния между плавателни съдове, извършени в който и да е момент по време на пътуването до пристанища или шлюзове на държава членка.
Във всеки случай на корабите ще бъде забранен достъпът до пристанищата и шлюзовете на територията на Съюза, ако не уведомят компетентния орган най-малко 48 часа предварително за прехвърляне между кораби, извършвано в определени географски зони.
Освен това, посочената забрана допълнително ще подсили мерките, приети от държавите членки за защита на техните брегове от потенциални екологични инциденти, причинени от такива прехвърляния между плавателни съдове.
(32)
С Решение (ОВППС) 2023/1217 се забранява също така достъпът до пристанищата и шлюзовете на територията на Съюза за плавателни съдове, за които компетентните органи имат основания да подозират, че се намесват незаконно в бордовата си автоматична система за идентификация (AIS), изключват я или я спират по друг начин, докато превозват руски суров нефт и нефтопродукти в нарушение на правило V/19, точка 2.4 от Конвенцията SOLAS.
Тази забрана не се прилага при обстоятелства, при които бордовата AIS може законно да бъде изключена в съответствие с международни споразумения, правила или стандарти, които предвиждат защита на навигационната информация, например при корабоплаване във води с висок риск за сигурността.
Посочената забрана се прилага и за всички плавателни съдове, независимо под какъв флаг плават, както и за всяка незаконна намеса в навигационната система, извършена в който и да е момент по време на пътуването към пристанища или шлюзове на държава членка.